ธปท.ห่วงศก.ฟองสบู่คงดอกเบี้ย2.75%
แวดวงการเงินสัปดาห์ที่ผ่านมาจดจ่อดูการตัดสินใจนโยบายดอกเบี้ยของธนาคารแห่งประเทศไทย (ธปท.) ว่าจะลดตามความต้องการของการเมืองหรือไม่
24 ก.พ. 2556

แวดวงการเงินสัปดาห์ที่ผ่านมาจดจ่อดูการตัดสินใจนโยบายดอกเบี้ยของธนาคารแห่งประเทศไทย (ธปท.) ว่าจะลดตามความต้องการของการเมืองหรือไม่
เมื่อวันที่ 20 ก.พ. คณะกรรมการนโยบายการเงิน (กนง.) ก็มีมติ 6 ต่อ 1 เสียง ให้คงอัตราดอกเบี้ยนโยบายไว้ที่ 2.75% โดยมีเพียง 1 เสียง เห็นควรให้ลด 0.25% เพื่อลดความเสี่ยงจากเงินทุนเคลื่อนย้าย และเห็นว่าเศรษฐกิจในภาพรวมยังเปราะบาง
ทั้งนี้ กนง.เสียงส่วนใหญ่มองว่าดอกเบี้ยในปัจจุบันเหมาะสมและไม่เป็นอุปสรรคต่อการเติบโตของเศรษฐกิจ และเห็นว่าการลดหรือคงดอกเบี้ยไม่ได้มีผลต่อการสกัดเงินทุนไหลเข้า เนื่องจากเงินทุนจะไหลเข้าหรือไม่ดูจากหลายปัจจัย อย่างไรก็ตามค่าเงินบาทขณะนี้เริ่มนิ่งและเคลื่อนไหวไปในทิศทางเดียวกับสกุลในภูมิภาค โดยที่ ธปท.ไม่ต้องเข้าแทรกแซง และดอกเบี้ยก็ไม่ได้มีผลทำให้เงินทุนไหลเข้ามาเพิ่ม จนกดดันเงินบาทให้ปรับแข็งค่าขึ้น 
และสาเหตุสำคัญที่ กนง.ตัดสินใจคงดอกเบี้ย เพราะไม่ต้องการให้ดอกเบี้ยไปกระตุ้นภาคอสังหาริมทรัพย์มากเกินไป เนื่องจากสินเชื่อบางประเภทขยายตัวค่อนข้างจะร้อนแรง ราคาสินทรัพย์ในบางพื้นที่สูงขึ้นเร็ว ทำให้หนี้ครัวเรือนสูงขึ้น ทำให้ ธปท.ต้องติดตามดูอย่างใกล้ชิด หลังเครื่องชี้ต่างๆ กำลังดำเนินไปในทิศทางกระตุ้นให้เกิดฟองสบู่ในอนาคตได้ 




 
สศช.เผยเศรษฐกิจโตสูง
สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานจีดีพีไตรมาส 4 ปี 2555 ที่ผ่านมาว่า ขยายตัวถึง 18.9% เมื่อเทียบกับระยะเดียวกันปีก่อน ดีกว่าที่ตลาดคาดการณ์ไว้ก่อนหน้านี้ที่ 15.3% โดยปี 2555 ทั้งปีโต 6.4% 
และ สศช.ยังคาดว่าแนวโน้มจีดีพีในปี 2556 น่าจะขยายตัวที่ระดับ 4.55.5% โดยได้รับปัจจัยหนุนจากเศรษฐกิจโลกที่ฟื้นตัว และมีปัจจัยหนุนจากการลงทุนโครงการขนาดใหญ่ของรัฐบาล ที่จะช่วยกระตุ้นความต้องการใช้จ่ายในประเทศให้มากขึ้น ซึ่งปีนี้ยังมองปัญหาเงินทุนเคลื่อนย้ายเป็นปัจจัยเสี่ยง เพราะถ้าค่าเงินบาทผันผวนอาจกดดันการเติบโตของเศรษฐกิจ
จำนำข้าวเงินชอร์ต
กระทรวงการคลังเสนอที่ประชุมคณะรัฐมนตรี (ครม.) ให้มีมติเห็นชอบให้ธนาคารเพื่อการเกษตรและสหกรณ์การเกษตร (ธ.ก.ส.) ใช้สภาพคล่องของธนาคารไปใช้ในโครงการรับจำนำข้าวเปลือกตันละ 1.5 หมื่นบาท เพิ่มขึ้น 6 หมื่นล้านบาท จากเดิมจะใช้เงินของ ธ.ก.ส.ในวงเงิน 9 หมื่นล้านบาท เพิ่มเป็น 1.5 แสนล้านบาท เพราะเงินใช้ในโครงการรับจำนำข้าวนาปรังปี 2556 ไม่พอรับจำนำ เนื่องจากรัฐบาลค้ำประกันเงินกู้ให้ ธ.ก.ส.ไม่สูงถึง 4.1 แสนล้านบาทแล้ว จึงไม่อยากค้ำประกันเพิ่มให้เป็นภาระงบประมาณ
ทั้งนี้ คาดว่าโครงการรับจำนำข้าวเปลือกนาปรังปี 2556 จะมีข้าวเปลือกเข้าจำนำ 10-11 ล้านตัน ซึ่งต้องใช้เงินในการรับจำนำประมาณ 1.5 แสนล้านบาท
ธปท.ปัดเพิ่มเกณฑ์เงินดาวน์
ประสาร ไตรรัตน์วรกุล ผู้ว่าการ ธปท. ยืนยันว่า ยังไม่จำเป็นต้องเพิ่มเกณฑ์อัตราส่วนเงินให้สินเชื่อต่อหลักประกัน (LTV) จากปัจจุบัน 90-95% เป็น 70-80% เหมือนในต่างประเทศ หรือไม่เพิ่มเงินดาวน์จาก 5-10% เป็น 20-30%